SKRIFTLIG FORESPØRGSEL E-0627/02

af Wolfgang Kreissl-Dörfler (PSE) til Kommissionen

(6. marts 2002)

Om: Fuglebeskyttelsesdirektivet

Kommissionen indledte i 1999 traktatbrudsprocedure mod Forbundsrepublikken Tyskland (klage nr. 199/4095) på grund af den ufuldstændige gennemførelse af direktiv 79/409/EØF(1) (fuglebeskyttelsesdirektivet) i den tyske jagtlovgivning. Selv om Kommissionen allerede har rettet flere skriftlige henvendelser til forbundsregeringen, er der endnu ikke foretaget nogen ændring af forordningen om jagtperioder i Tyskland, der lige som tidligere tillader jagt på fugle selv i den periode, hvor de er på træk tilbage fra overvintringssteder og i yngleperioden. I stedet har forbundsregeringen indsat en arbejdsgruppe ved Kommissionen, som skal yde fortolkningshjælp med henblik på således at finde muligheder for at omgås forbuddet mod jagt i forårsmånederne (fuglebeskyttelsesdirektivets artikel 7).

1. Hvem er denne arbejdsgruppes medlemmer?

2. Hvilke tidsplan har Kommissionen fastsat for arbejdsgruppen til at udarbejde denne fortolkningshjælp?

3. Er de domme, som De Europæiske Fællesskabers Domstol og nationale forvaltningsdomstole allerede har afsagt vedrørende direktivets artikel 9, efter Kommissionens opfattelse ikke tilstrækkelige, så det virkelig er nødvendigt med yderligere fortolkningshjælp?

4. Hvilke foranstaltninger planlægger Kommissionen for at foranledige forbundsregeringen, hvis beredvillighed til at gennemføre fuglebeskyttelsesdirektivet indtil nu kun har udmøntet sig i løfter, til at fremskynde gennemførelsen af direktivet?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(2. maj 2002)

Nedsættelsen af en arbejdsgruppe til at bistå Kommissionen med råd og vejledning i forbindelse med fortolkningen af jagtbestemmelserne i fugledirektivet Rådets direktiv 79/409/EØF af 2. april 1979 om beskyttelse af vilde fugle er sket på Kommissionens eget initiativ og godkendt af samtlige medlemsstater inden for rammerne af Udvalget for Tilpasning af Fugledirektivet til den Tekniske og Videnskabelige Udvikling.

Dette er den logiske fortsættelse af det tidligere arbejde med nøglebegreberne i artikel 7, stk. 4, vedrørende yngletiden og trækket til redebygningsstedet for fuglearter fra bilag II, som nu er afsluttet.

1. Arbejdsgruppen er sammensat af eksperter fra BirdLife International, Federation of Associations for Hunting and Conservation of the Union (FACE) og officielt udnævnte medlemmer fra Tyskland, Frankrig, Italien, Østrig, Finland samt Det Forenede Kongerige.

2. Hensigten er at udarbejde et kommissionsdokument i løbet af 2002.

3. Fortolkningsvejledningen vil være i fuld overensstemmelse med Domstolens retspraksis vedrørende jagt og baseret på sunde videnskabelige principper. Dog findes der stadig spørgsmål i forbindelse med jagtudøvelse, som Domstolen endnu ikke har udlagt (således har f.eks. den franske forvaltningsdomstol (Conseil d'Etat) for nylig henvist spørgsmål om muligheden for at benytte artikel 9-undtagelser med hensyn til jagt til Domstolen). Kommissionen har med henblik på udarbejdelsen af vejledningen fra begyndelsen tilkendegivet, at den endelige fortolkning af miljølovgivningen sorterer under Domstolen.

Kommissionen undersøger nu den påståede overtrædelse af fugledirektivet på basis af en række bestemmelser i den tyske lovgivning på forbunds- og delstatsplan som led i sag 1999/4095. Den 20. december 2001 besluttede Kommissionen at indbringe denne sag for Domstolen. Siden denne beslutning blev truffet, er der sket eller ved at ske en ny udvikling i den tyske lovgivning, som Kommissionen først må vurdere, inden beslutningen om indbringning af sagen for Domstolen fuldbyrdes.